Staat gaan wél grond verkoop aan suksesvolle swart huurderboer | Maroela Media
Staat gaan wél grond verkoop aan suksesvolle swart huurderboer
Die departement van landelike ontwikkeling en grondhervorming sê hy gaan nié appelleer teen 'n hooggeregshofbeslissing wat hom beveel om die grond waarop David Rakgase al dekades lank boer, aan hom te verkoop nie.
Die 78-jarige Rakgase sukkel al jare lank om die plaas Nooitgedacht naby Northam van die regering te koop. Hy huur die 3 179 ha-plaas.
Die Pretoriase hooggeregshof het verlede maand 'n besluit van die adjunk-direkteur-generaal van die departement van landelike ontwikkeling en grondhervorming, om die verkoop van die plaas af te keur, tersyde gestel. Die hof het beveel die regering moet die plaas binne 30 dae aan Rakgase verkoop volgens die bepalings en voorwaardes en die bedrag wat van toepassing sou wees as die plaas in 2003 aan hom verkoop sou wees.
Die departement het in 2003 Rakgase se aanbod om die plaas te koop aanvaar ná die departement hom die opsie gegee het om die plaas te koop as 'n begunstigde van die Grond en Herverspreiding vir Landbou-ontwikkelingsprogram (GHLOP) wat intussen opgeskort is. Dié program moes voorheen benadeelde burgers help om grond en landbouwerktuie spesifiek vir landboudoeleindes aan te skaf.
Rakgase het die hof genader nadat dit aan die lig gekom het dat die regering nie die grond sal verkoop nie en eerder vir hom 'n verdere 30 jaar-huurooreenkoms aangebied het.
In September vanjaar het die hooggeregshof in 'n waterskeidingsaak in sy guns beslis.
Reggie Ngcobo, woordvoerder van minister van grondhervorming Thoko Didiza, het Woensdag by navraag gesê die minister het kennis geneem van berigte dat die staat gaan appelleer.
"Die departement gaan nié appelleer teen die hooggeregshof se uitspraak nie en berus by die hof se besluit," het Ngcobo, Didiza se woordvoerder, aan Maroela Media gesê.
Die 30 hofdae wat die departement gekry het om Rakgase se koopaanbod te aanvaar, verstryk Vrydag.
Annette Steyn, die DA se woordvoerder van landelike ontwikkeling, het gesê die dokumente waarin die departement aandui dat hy wél gaan appelleer, is reeds by die hof ingedien.
Sy was nie bewus van dié oënskynlike ommeswaai nie en sê volgens die party se inligting is daar laas nog gewag op 'n hofdatum vir die appèlaansoek. Indien die departement nie voortgaan met die aansoek nie, moet hy die kennisgewing formeel terugtrek.
Steyn het vroeër vandeesweek in 'n verklaring gesê die DA is sterk gekant teen die departement se [beweerde] besluit om te appelleer.
Annette Steyn DA David Rakgase grondhervorming In die nuus Thoko Didiza
2 polisiebeamptes doodgeskiet ná hulle glo roof
Só besluit ANC se NUK oor Mboweni se groeiplan
As hy 'n suksesvolle boer is wat tot die ekonomie bydra, hoekom nie?
Hoekom moet die arme man die grond koop? Het hy regtig geen familie in die regering nie?
Stem saam met Arno, hoekom moet hy dit koop? Julle het die mense grond belowe, gee dit vir hom.
Daar is hoeveel wat grond "kry" wat misluk. Hier het ons 'n suksesvolle boer. Hierdie is 'n sukses verhaal en dit is asof die regering nie wil hê dit moet gebeur nie.
Hier is nou n baie mooi voorbeeld van hulle grondhervorming nê. Eintlik wil die fat cats al die grond he soos in Zim gebeur het. Hierdie regering wil geen grond teruggee aan swart mense nie, hulle wil self ryk word uit huurgeld ens.